b'\n_START_ARTICLE_\nCal Rei (Santa Eug\xc3\xa8nia de Berga)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una petita masia en la qual s\'hi endevinen tres etapes constructives. La primera, de planta rectangular, d\'un sol tram, est\xc3\xa0 constru\xc3\xafda amb una base de pedra i al\xc3\xa7at de t\xc3\xa0pia, aqu\xc3\xad hi devia haver la llinda primitiva datada el 1833 que ara es troba a la fa\xc3\xa7ana actual. Seguint la mateixa orientaci\xc3\xb3 a migdia, i per la part nord, hi ha un tram adossat de pedra i amb la mateixa coberta. A la part de migdia s\'hi adossa un altre cos que data de principis de segle, correspon a la fa\xc3\xa7ana actual amb un portal rectangular i dues finestres, al primer pis hi ha tres arcades i dues finestres. A llevant s\'hi adossa un cos de construcci\xc3\xb3 m\xc3\xa9s recent. A ponent s\'observen les tres fases constructives fetes amb diferent aparell.\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 situada a la part esquerra del cam\xc3\xad ral de Puiglagulla. Fou masoveria de Fontanelles i amb aquest nom la trobem registrada en un llistat de masies modernes del segle XVIII de la parr\xc3\xb2quia de Santa Eug\xc3\xa8nia de Berga._NEWLINE_En el nomencl\xc3\xa0tor de la prov\xc3\xadncia de Barcelona de l\'any 1860 la trobem registrada com a "masia casa de labranza".'